СЁЗНЮ СИГЬРУЧУСУ

Дагъыстанны халкъ шаири Анвар Гьажиевни 100 йыллыгъына .

Бугюнгю ана тил ва адабият дарсыбыз халкъыбызны оьр пагьмулу вакили,

уста шаирибиз Анвар Гьажиевни яратывчулугъуна багъышлана. Шаир 1914 –нчю йылда Костек юртда тувгъан. Юрт мактапда билим алгъан. «Янгыртыв» деген биринчи китабы шаирни атын къумукъ халкъны юреклерине сингдирип къоя. «Къара гёз», «Мелевшеликде», «Аривюм», «Йыракъдан кагъыз», «Къарай-къарай гет», «Эсге геле» , «Аман досум», «Янгыз», «Оьпкелев» деген ва шолай башгъа йырлары наслуланы юреклеринде гьали де яшай, дагъы да.

Шаирни Къайсар Къалабузаров деген поэмасы, Авузгъа бош акъ бабиш деген ёммагъы айрыча таъсирли ва чебер язылгъан асарлардан. Авузгъа бош акъ бабиш деген ёммакъгъа гёре бугюн, буссагьат къурчакъ спектакль, яда буса миллионлар гёз айырмай къарап турар йимик мультфильм чыгъарса да ярайгъан даражада.

Шаирни яратывчулугъу булан таныш болгъан охувчу ондан айрылып болмай. Ону поэзиясы ана эмдирген ал увузлар йимик дагьнили, таза къумукъ тили яшыл орманны оьпкелерингни ярып йиберирдей гьавасы йимик , сатырларыны тегиш агъымы къушнудай къанатландыра.

Уста шаирибиз булан ону савунда къатнама, насигьатлы сёзюне тынглама,

ону асил хасиятларын, адамлыгъын ва простойлугъун гёрюп, ону булан герти кюйде оьктем болма магъа да имканлыкъ болду. Шо сююнчюм булан мен 6-нчы класны охувчуларын ёммакъны чебер охума чакъыраман,сиз де бу таъсили ва маъналы асардан тюз гьасил чыгъарма къаст къылгъаннысюер эдим.

Бар эди дей, ёкъ эди дей;

Ач эди дей, токъ эди дей;

Бёденеси бёрте эди дей;

Боз торгъайы ёрта эди дей;

Къыргъаву къызыл болгъан;

Къуйругъу узун болгъан;

Кёп бузавланы арасындан

Чыгъып къачды бир танам.

Чабайым десем, чарыгъым йыртыла;

Чапмайым десем, танам тас бола.

Гьай аман бир чум таякъ!

Танам да къалды саякъ.

Гече юрюй, гюн юрюй.

Ине бою ёл юрюй.

Юрюген ерине алабата бите,

Токътагъан ерине тобургъу бите,

Алабатасын ашап,

Тобургъусун ягъып юрюй.

Тюбюндеги аргъумакъ аты оьле,

Белиндеги ойболат къылычын тот баса,

Уьстюндеги опурагъы тозула.

Бир замандан, бир чакъдан,

Къойнунг толсун бурчакъдан.

Агъачлыкъ сийреклешип,

Бир талагъа чыгъа.

Талада уьй,

Тюнгюлюгюнден бокъурап тютюн чыгъа…

АСИЯТ КАЗИМОВА

БИШЕВ

Бишев-бишев, биш-бишев,

Терезеден тюш бишев,

Вёре, торгъа илинме,

Сют хумада киринме,

Сибирткини сюйремей,

Янтайып тур, иннемей!

Школагъа бараман,

Узакъ къалмай гелермен.

Сагъа беш де аларман,

Шиколат да берермен!

АВУЗГЪА БОШ АКЪ БАБИШ.

Бир болгъан, бир болмагъан,

Бир заман бир къарт болгъан

Къарт десе де нарт болгъан,

Къартны неси де болгъан,

Къызыл песи де болгъан.

Семиз сегиз малы да,

Солакъ-солакъ балы да,

Бавда иши де болгъан.

Абзар толуп уьй жаны,

Бир бабиши де болгъан.

Бабиши бакъ-бакъ болгъан,

Бишлакъдай ап-акъ болгъан,

Къуйругъу къат-къат болгъан

Авузгъа бош зат болгъан.

Эртен гетсе сувлагъа,

Ахшам да къайтмай болгъан.

Эшитгенин, гёргенин

Айтмаса – ятмай болгъан.

Гюнлени бир гюнюнде,

Язны ярыкъ гюнюнде,

Жанлагъа уя этме

Агъач тарыкъ гюнюнде.

Ормангъа барма сююп,

Къызыл песин де гийип.

Ай балтасын да алып,

Артгъа итин де салып,

Онгарылгъан сонг Атай,

Абзардан бир айланып,

Къапу авузда токътай.

Чокъмардай юллесине

Аслам тамакю къуюп,

Чакъырып абзардагъы

Бары жанларын жыйып:

-Вёрегиз, сакъ болугъуз,

Мунда гьеч ким гелмесин.

Абзарда мен ёкълукъну

Иннал-инсан билмесин,-

Дей де, абзардан чыгъа.

«Билсе не бола экен?!» - деп,

Акъ бабиш бек талчыгъа.

2.

Сав гюн гете, къарт гелмей.

Ит де къалмагъан уьйде.

Тавукъ, хораз, бабиш, къаз

Туралар ессиз кюйде.

Къоркъа десе, къоркъамы,

Эпсиз къоркъалар жанлар:

«Булай къалсакъ,- дей,- бизин,

Пасат этер душманлар».

Жыйылышып бары да,

Ойлашалар – нетейик?

-Гелигиз, къарт Атайны

Артындан йиберейик!

Амма гечикдирмейик.

-Гьы, сайлайыкъ, ким барсын?

-Ким онгайлы бу ишге?

Бираз ойлашгъандан сонг

Бакъгъанлар акъ бабишге.

-Юрюме де, учма да,

Юзме де бар гьюнери.

Тийишли буса сёзню

Тизме де бар гьюнери.

Бабиш барсын деп ишни

Бабишге туваргъанлар.

«Ёлукъгъангъа тюз жавап

Берме»,- деп буваргъанлар.

-Яманокъ тынч иш тюгюл

Бу сиз тапшурагъан иш.

Буса да, тапшургъан сонг

Барырман,-дей акъ бабиш.

Жанлар бары харс ура,

Огъар алгъыш этелер,

Сонг жыйынны да тозуп,

Къонушуна гетелер.

Танг янгы шек бергендокъ,

Къычыра къызыл хораз.

-Ёлгъа тюшме ярай,-деп,

Акъ бабишге тюрте къаз.

Бабиш алгъасап тура,

Силкине, тюгюн чача.

«Къайдасан, агъачлыкъ»-деп,

Ёл бойлап къанат ача.

Лавлай-лавлай гете ол,

Бир оьзенге ете ол.

Чомула, юзе туруп

Оьзенден де оьте ол.

3.

Юзе туруп бек тала,

Учувун хотгъа сала,

Уча, ёргъалай туруп,

Ормангъа гирип къала.

Яп-яшыл, яшыл отну

Арасы ала чечек,

Къушлары къувнакъ йырлай,

Орман гёзел ва гёкчек.

Ач болгъан акъ бабишге

Гьар не де бар орманда.

Къып-къызыл жиелек де,

Гюмелек де бар мунда.

Бабиш гёк гюмелекни

Гёрюп, ютма иеле.

Бу вакътиде алгъасап

Чыгъып бир кирпи геле.

-Биш, бабиш, дай-дай бабиш,

Эти семиз май бабиш,

Булай нечик чыкъгъансан,

Ёлунг къайсылай, бабиш?

Ёлдашларыны сёзюн

Бабиш таптай да, янча.

Къыр орманда къыр жангъа

Бары сырларын ача:

-Башгъа зат да этмеймен,

Оьзюм шулай гезеймен.

Агъач алмагъа гетген

Ессибизни излеймен.

Къошулуп ит де гетген,

Ол сама къайтып гелмей.

Абзар толгъан уьй жанлар

Къоркъуп не этерин билмей.

Гёбюп кирпи базалай,

Тар тамагъын тазалай.

-Уьюгюз йыракъдамы,

Ёлу къайда? –деп сорай.

-Ёкъ, къайдан бола йыракъ,-

Деп башлай бабиш, агьмакъ,-

Туп-тувра бизин уьйге

Алып бара шу сокъмакъ.

Кирпини гёнгю кюлей,

Ол бабишге булай дей:

4.

-Тегенек тон гийсем де,

Ёлунг гесип гелсем де,

Сырларынгны билсем де,

Намарт болма сюймеймен

Ва насигьат сёйлеймен,

Сен барагъан бу тар ёл

Ачгёз жанлар кёп бар ер.

Сакъ бол, сабур юрек бол,

Вёре, сырынгны ачма,

Вёре, авузгъа бек бол.

Сырынг ичингде турса,

Рагьат болур кююгюз,

Сырынгны душман билсе,

Пасат болур уьюгюз,-

Деп, кирпи ёл гёрсете,

Бабишге савбол эте.

Тек бу сёзлер бабишни

Бир къулагъындан гирип,

Биринден чыгъып гете.

Чайкъала, лавлай туруп

Акъ бабиш тюше ёлгъа.

Бара-бара бабишге

Бир гёк къоян ёлугъа.

-Гьей бабиш, бакъ-бакъ бабиш,

Сюйкюмлю сют акъ бабиш,

Булай къайда барасан?

Токъта, бери бакъ, бабиш,-

Деп сорагъандокъ къоян

Бабиш бары да ишин

Бугъар да эте аян:

-Барагъан ерим де ёкъ,

Оьзюм шулай гезеймен.

Агъач алмагъа гетген

Ессибизни излеймен.

Къошулуп ит де гетген,

Ол сама къайтып гелмей,

Абзар толгъан уьй жанлар

Къоркъуп не этерин билмей.

Тынглап муну сёзюне,

Гёк къоян оьз-оьзюне:

«Олай буса бизин иш

Болмагъан экен яман.

Пастанланы гемирме

Дюр экен арив заман»,-

5.

Деп, дагъы да бабишге:

-Уьюнг къайдадыр?-деген.

Авузгъа бош акъ бабиш

Ону да айтып берген.

-Ессингни гёрмедим,- деп,

Къоян отлагъа бата.

Акъ бабиш де оьзюню

Ёлун алгъа узата.

Юрюй-юрюй акъ бабиш

Бир къалынгъа етише,

Пар урагъан паровоз

Авазланы эшите.

Агъачлыкъда паровоз!

Бу не бек ажайып иш?

Гёрмей къойман шону деп,

Излеме башлай бабиш.

Ари къарай – табулмай,

Бери къарай – табулмай

 Артда да, бабиш тюпден

Уьстге чыкъмаса болмай.

Ол тёбе башгъа мине,

Сонг къалынлыкъгъа къарай

Къараса, о да болгъан

Юхлайгъан Аювакъай.

-Гёзел агъачлыкъланы

Гёрмекли уллу нарты,

Аювакъай, болмаймы

Юхунгну алды-арты,-

Дей де, ону уята

Болгъан ишни бугъар да

Тёкмей-чачмайлы айта.

Аюв тынглап сёзюне,

Астаракъ оьз-оьзюне:

Уьюгюзню гьалына,

Барып чомма яражакъ

Ессигизни балына,-

Дей де, юхлама ята.

Мундан да пайда ёкъ деп,

Бабиш ёлун узата.

Юрюй де, юрюй языкъ,

Ёкъ бугъар сув, я азыкъ.

Эбинден гелмес йимик

Бойнундагъы борч базыкъ.

6.

«Вай адаршай магъа»-деп

Башын бабиш де чайкъай,

-Алгъасагъан онгмас,- деп,

Чыгъып геле Бёрюакъай.

-Бабиш, аврунг алайым,

Сенден къурбан болайым.

Юрегинг чеч, дертинг айт,

Тюз ёллагъа салайым!

Бабиш бёрюге багъа,

Гёзюнден гёзьяш агъа.

Ессисини гьакъындан

Башлай ол сорамагъа:

-Къып-къызыл песи булан,

Чокъмар юллеси булан,

Артында талгъыр ити,

Балтасы-неси булан

Бир къартны излей эдим.

Бёрюакъай, гёрген бусанг,

Айтмагъынг гёзлей эдим.

-Дёрт къойгъа дёртню къошса,

Билемен, сегиз бола.

Сизин якъда айрокъда,

Олар бек семиз бола.

Айтсана, арив бабиш,

Къарт сизин негиз бола?

-Вагь, бёрю, билмей эдим
сенде шулай ой барны.

Нечик билдинг хари сен

Бизде сегиз къой барны?

Бёрю пыса иннемей,

Бабишге гёнгю кюлей.

Ичинден оьз-оьзюне:

«Ялгъангъа герти алдым»-дей.

Сон гол бабишге багъа,

-Тюзюн айтсам,- дей сагъа,Сизин къойлар тюшюмде

Гёрюнген эди магъа.

Бабиш айта: «Къарт бизин

Ессибиз уллу бавчу.

Абзарны, уьй жанланы

Душманлардан сакълавчу.

Гёресен, ол тас болгъан,

Излесем де табулмай.

7.

Сен гёргенге ошайсан,

Айтмасанг бир де болмай».

-Бабиш, менден пайда ёкъ,

Сен аста гетсенг къолай,

Кантынгны Бёрюакъайдан

Ариде этсенг къолай.

Ессигизни тюсюн де,

Гёрмегенмен песин де,

Эшитмегенмен гьатта,

Бу орманда сесин де.

Бар дейсен талгъыр ити,

Тогъуз тувралгъыр эти.

Нагагь гелсе бутарлар.

Тез бол бабиш, гет, бабиш,

Олар мени тутарлар!

Бабиш бата ойлагъа,

Бёрю гете къойлагъа…

Чаба, чайкъала бабиш,

Арый ва тала бабиш,

Къалынлыкълагъа гирип,

Адашып къала бабиш.

Башым да болду кюлкю»,-

-Къарт Атай да табулмай,-

Деп токътагъандокъ бабиш,

Чыгъып геле бир тюлкю.

-Гьей бабиш, ойлу бабиш,

Акъ къувдай бойлу бабиш.

Къайдан къайда барасан,

Бу не къайгъы, бу не иш?!

- Барагъан ерим де ёкъ,

Оьзюм шулай гезеймен.

Агъач алмагъа гетген

Ессибизни излеймен.

Къошулуп ит де гетген,

Ол сама къайтып гелмей.

Абзар толгъан уьй жанлар

Къоркъуп не этерин билмей,

Эпсиз бузукъ болажакъ

Булай буса артыбыз.

Сен сама гёрмедингми

Къызыл песли къартыбыз?

8.

\_Гёрдюм, гьона!- дей тюлкю.

-Къайда?-деп бабиш къарай.

-Муна,-деп къагъып тутуп,

Алып гете тюлкюакъай.

Элте де акъ бабишни,

Балаларына пайлай.

«Кёп ерин билгенмен»,-деп

Ёлгъа тюше тюлкюакъай.

Биргине-бир акъ бабиш,

Авзун кёп ачгъанлыкъдан,

Ичиндеги сырларын

Якъ-якъгъа чачгъанлыкъдан,

Уьй жанланы къанлары

Чубуруп агъар эди,

Ессини абзар-уью

Бёттёбен багъар эди.

Тек къарт хантавлугъу ёкъ

Эпсиз сакъ гиши болгъан.

Душмангъа тузакъ къурмакъ

Гьар гюнлюк иши болгъан.

Ормангъа да бу ишни

Этип битген сонг гетген.

Муна, ол уьйде ёкъда.

Гелген «къонакълар» не этген?

Къоянны ёлдокъ гёрюп,

Талгъыр ит къаршылагъан…

Бёрюакъайны къолун

Темир къапгъынлар алгъан.

Аювакъай бал излеп,

Къарай туруп якъ-якъгъа,

Башдантик тюшюп гетген

Бир уллу сув чапчакъгъа.

Къуйругъун чалып-чалып,

Увакъдан абат алып

Гелеген Тюлкюакъайны

Тузакъ къысгъан ва йыкъгъан.

Ашагъан акъ бабиши

Танавларындан чыкъгъан.

Ажжалгъа талав йимик,

Къарт да гелген етишип.

Уьй жанлар да жыйылгъан

Бу къувунну эшитип.

-Гьей гьиллачы тюлкюакъай,

Дей тюлкюге къарт Атай,-

Бизге гелмейген эдинг

Нечик чыкъдынг сен булай?

9.

Тюлкю послу къуйругъун

Бутарасына сугъуп,

Йибиген тавукъ йимик

Сувукъ алып, буюгъуп

Айта: «Гьей къарт, гьей жанлар,

Тюлкюакъай алдатмас,

Дуллу-дюнья айтса да

Бир де ялгъан сёз айтмас.

Бармагъа чыкъгъан эдим

Оьзен артдагъы къолгъа.

Билмей тюшюп къалгъанман

Сизге элтеген ёлгъа.

Билесиз, мени сизге

Заралым тиймейгенни,

Тюлкюакъай уьй жанланы

Ашама сюймейгенни.-

Деп ол кюстюне бираз.

-Бас кёрюкню деп къазгъа

Гёз къыса къызыл хораз.

Къарт тюлкюакъайны ишин

Уьй жанларына сала.

Талпынып алгъа чыгъып

Къызыл хораз сёз ала:

Тюлкю,бёрю, чагъанлар

Жан алып къачагъанлар.

Бабиш, къаз сиривлени

Якъ-якъгъа чачагъанлар.

Уьйде Атай барда да

Къапуланы тюелер.

Эп буса уябызны

Сувутмагъа сюелер.

Бизин къыр душманланы

Къастын сындырма герек.

Буссагьат шу тюлкюню

Савлай сыдырма герек.

Тутма герек буланы

Болгъан чакъы кёп этип,

Къакъма герек тойларда

Терилерин теп этип.

Алгъышламагъа герек

Атай йимик сакъланы.

Къапасламагъа герек

Бабишдей сарсакъланы.

Хоразны бу сёзлери

Жанларда якълав таба.

Къызыл песли, юллели

Атайны макътав яба.

Шудур мени ёммагъым,

Ёлда къалды таягъым.

Таягъым алма баргъанда

Итлер хапды аягъым.

ЭЧКИНИ ЁММАГЪЫ

Бир болгъан, бир болмагъан, бир талада яшайгъан эчки болгъан. Ону эки гидивю де болгъан. Бир керен эчки балаларына сют жыйма, отлама чыгъа. Ону бёрю тутуп къоя. Эчки, къутулма амал излеп, бёрюге:

- Яхари, мени йибер, талада семизге ойнакълаайгъан эки балам бар, сют ичирип гелейим! – дей.

Балаланы да ашама кепи гелген сутур бёрю:

- Атлары кимдир? – деп сорай.

- Бёттёбен, Гёнделен, - дей эчки.

- Сени атынг?..

- Бекбилген.

Бёрю эчкини йибере. Къарай, къарай, эчки гелмей. Бёрю талагъа бара, къараса, эчки, балаларын да жыйып, уьюне гирип къамалгъан.Бёрю эшикни тебере, эшик бегилген. Къагъа, аваз ёкъ. Къычыра:

- Бёттёбен!

- Бёттёбен тюгюлмю чюй, эшик артгъа гирген.

- Гёнделен!

- Гёнделен тюгюлмю тогъанакъ тирелген.

- Бекбилген!

- Бекбилгенге тюгюлмю, сени къырда къоюп, мен ичине гирген, - дей эчки.

Юреги ярылып оьлюп бёрю де къала, сююнюп, сютден тоюп, яшап эчкини гидивлери де къала.

БЕШ КЪЫЗАРДАШ

Бир болгъан, бир болмагъан. Гиччирек махиде яшайгъан бир ярлы къатын болгъан. Ярлы десе де, о къатынны бирини артындан бири етишип, оьсюп гелеген беш къызы болгъан. Дёрт де къызы, уллу къызардашлары, лап гиччисин

сюймей, огъар ону-муну буюруп, гёзюн ачма къоймай болгъан.

Анасы къырдан не тюрлю мал алып гелсе де, уллу къызлары бары да зат бизге деп тура болгъанлар.

Гюнлени бир гюнюнде буланы агъач къапусуна данкъ этеген аваз бола. Бу да ким экен деп уллу къызлары чабып къыргъа чыгъа. Къараса, къапу алда, чыр тюпге сюелип кетен дорба. Ари къарайлар, бери къарайлар, шу деп айтма гёрюнеген сюлдюр де ёкъ. Дорбаны да алып тез-тез уьйге гирелер. Дорбаны бавун да чечип,

Ачып ичине къараса – алтын булан гюмюш акъчалар, билезиклер, юзюклер…

Къызланы анасы, ярлы къатын, янгыз къатын бек сююне. Артындагъы гюн беш де къызын да алып базаргъа бара. Базардан айланып къызларыны тарыкъ-герегин ала. Гьали чи уьйге къайтсакъ да ярай деп турагъанда анасы:

- Оьзюме капот тикдирме бир исбайы къумач да алайым, - дей. Дёрт де къызы бизге де, бизге де, -

деп къарышалар.

Анасы: башыма байлама бир явлукъ да алайым. Къызлары: бизге де ал, бизге де …

Анасы: абзар-уьйню сибире-жыйышдыра турма сибиртки де алайым,- дей. – Магъа да ал, анам! – дей гиччи къызы сююнюп. Къызланы уллулары , эшитмейген болуп, ари-бери къарап айланагъан болуп къалгъанлар.

АЛИБЕКНИ АТЛЫКЪЛАРЫ

Къумукъ тил дарсда муаллим яшлагъа баш бувунлары бир йимик башланагъан атлыкълар язып гелмекни тапшура. Алибек муаллимни тапшурувун оьр даражада кютюп геле.

Муна Алибекни атлыкълары;

Ёл – ёлдаш

Сан – сандыкъ

Окъ – окълав

Бал – балчыкъ

Кюл – кюлкю

Сув – сувлукъ

Баш – башлыкъ

Къан – къаннала

Бай – байлам

Къар – къаргъа

Гюз – гюзгю

Дев – девлет

Ин – инбаш

Къол – къолтукъ

Къыл – къылчыкъ

От – отлукъ

Пус – пусгъун

Ув – увмач

Чач – чачма

Чыр – чырхы

Яр – яркъыч

Бел – белги

Тер – терлик

Алибекни ишинден рази къалгъан

муаллим: Я Алибек, шуланы оьзюнг сама да язгъанмысан? – деп

шекли-текли сорай. Озокъда, язгъанман!

 Буса, «терлик» деген недир?

- «Терлик» - атны ерлейгенде ерни тюбюнден салынагъан кийиз, - деп къатдырып жавап бере Алибек.

Муаллим ону жавабына мюкюр болуп:

- Муна шулай болсун, яшлар, ана тилин сюегенлер!- дей тазза леззети гелген муаллим.- Сени бу ишинг булан бириси класдагъыланы да таныш этме тюшежек.

Алибекни атлыкъларыны яхшылыгъындан муаллим, уьй ишни этме унутуп къалгъан Алевге де эки салмады…

 Агьмат УСТАРХАНОВ.

НЕ АЙТАР?

Манакъ, манакъ, манналакъ,

Мангалайы – акъ ёлакъ.

Мююзлери биз йимик,

Сагъыз чайнай къыз йимик.

Долма гёзлю доммайым,

Гел, аркъанга къонайым…

Чаба, чаба, чаналап,

Лайгъа йыгъып къойдунг лап!

Огь, хамырай гёдегим,

Хавгъа батды гёлегим!

Эшитгенге эрши иш,

Энни не айтар Бибиш!?.

ДОММАЙЛАР

Али де, Аминат да

Оюндан гьеч тоймайлар,

Талаша туруп уьйге

Къайта болуп доммайлар.

Али тизген кёрюкге

Аминат къалач сала,

Аз да гетмей тепсиси

Экмекден толуп къала.

Али къургъан чырланы

Аминат тегиш сылай,

Чырыны хыры тюшсе

Уью авгъандай йылай.

Авма къоямы Али

Гелип янгыдан тизе.

Ялкъса, гирип кершенге

Тири балыкъдай юзе.

Тетрадь кагъыздан бюклеп

Гёгюрчюнлер учура,

Космослагъа чыкъгъандай

Оьзю «Гьурра-а-а!» къычыра.

БИРИНЧИ КЛАС

Бизин клас биринчи,

Бир арив ярыкъ ичи.

Биринчидеги яшлар

Биринден бири гиччи.

Бир охуйлар къычырып,

Бир язалар доскагъа.

Гиччи буса да, булар

Ошай уллу дослагъа.

Язагъанда язалар

Ручка булан, бор булан.

Йырлайгъанда йырлайлар,

Жыйылышып хор булан.

 Анвар Гьажиев.

КЪАЙСЫ ЖАН БОЛУР?

Сибирткидей мыйыкълы,

Эки гёзю къыйыкълы,

Къаплан йимик тырнакълы,

Жайран йимик жыйнакълы,

Чарчымлы да дюр, сакъ да,

Юхучу да дюр гьатта!

Къаршы болса лабайгъа,

Асны йимик атыла,

Рас гелсе Алабайгъа,

Мырр-р деп, гьаран къутула.

Чалт айтгъан чалмюк ашар,

Къайсы жан болур, яшлар?!

\*\*\*

Къазларын къайтармагъа

Оьзенге бара Мухтар.

Башлап гёрген гишиге

Тамаша болма зат бар.

Етти къазда тогъуз бут,

Мухтар ойлай олтургъан.

Нече къаз болма герек,

Бир бутдан эретургъан?

\*\*\*

Эчкилери беш эди

Умарны бу йыл къышда.

Улакълар да къошулуп,

Он уьч болду язбашда.

Он уьчден бешни тайса,

Гиччи гидивлер къала.

Эчкилерден нечеси

Къозлагъан эгиз бала?

Абсалам АСКЕРХАНОВ.